Line Barfod (EL), 2008-05-29:
Som hr. Hans Kristian Skibby var inde på tidligere, har det jo været et noget besynderligt forløb, der har været i forbindelse med hele spørgsmålet om badesikkerhed.
Da der kom en sag for et par år siden og nogle af os begyndte at stille spørgsmål, tog det jo lang tid, før vi overhovedet kunne finde ud af, om der var en ansvarlig minister for badesikkerhed i Danmark; det krævede lang tids korrespondance frem og tilbage mellem forskellige ministerier.
Jeg må så sige, at jeg synes, det er lidt synd for Justitsministeriet og politiet, at det er endt dér, men det er jo selvfølgelig statsministerens privilegium at bestemme, hvor de forskellige ressortområder hører til.
Men jeg synes, det ville være langt mere naturligt, at det hørte sammen med beredskabet og lå hos beredskabsmyndighederne og dermed i øjeblikket hos Forsvarsministeriet.
Jeg mener, at beredskabet er langt bedre til det.
Ikke fordi politiet ikke er kompetent - det er de til mange ting - men jeg mener ikke, at beredskab og badesikkerhed er det, som de har allermest forstand på, og jeg tror heller ikke, at det indgår i uddannelsen på Politiskolen at kende noget til badesikkerhed, og jeg synes, det ville ligge bedre sammen med beredskabet, som er vant til at gå ud og vurdere forskellige områder; de foretager brandtilsyn og mange andre ting.
Det har jo i hvert fald haft den konsekvens, at vi nu - forhåbentlig meget snart - får lov til at se, hvad det er for nogle regler, ministeren kommer med,
ellers kunne det være, at det havde taget endnu længere tid, men det glæder vi os i hvert fald til, og så må vi jo se på dem i udvalget og stille spørgsmål, som andre ordførere også har været inde på.
Og selvfølgelig er der ikke nogen, der kan forestille sig, at vi skulle sidde i Retsudvalget, eller at kommunalpolitikere skulle sidde ude i kommunerne og bestemme, præcis hvordan en livredningsstation skal indrettes.
Det er der nogle mennesker, som har forstand på det, der skal komme med nogle bud på, og så skal man lave nogle standardvejledninger.
Og det er jo det, forslaget lægger op til, og jeg forstår ikke den store ophidselse, der har været i forbindelse med det.
Jeg synes, det er ret fornuftigt, at vi, når vi får at vide, at man rent faktisk kunne finde på at stille livreddertårne op uden vinduer på danske strande, hvor man har lovet, at der var kystlivredning, så ser på, om det måske er nødvendigt at stille krav om, at der skal være vinduer i livreddertårne, så man kan se ud, og at vi overvejer, om det er nødvendigt at lave nogle vejledninger om, hvad det er for nogle procedurer, der skal være, og hvor hurtigt man skal kunne nå frem til de nødstedte osv.; det synes jeg er fornuftigt nok at se nærmere på.
Så er der hele spørgsmålet om badesikkerhed i svømmehaller, som så ikke umiddelbart er med i det her forslag, men som jo var det, der udløste, at vi begyndte at diskutere, hvem der egentlig havde ansvaret for badesikkerhed, og hvor der jo bl.a. har været det store problem, som flere af livredderne har påpeget, at de bliver sat til alt muligt andet arbejde, så de slet ikke er ved siden af svømmebassinet, men kan være nogle helt andre steder i idrætscenteret.
Og derfor håber jeg også, at det indgår i det regelsæt, ministeren har lavet, at livredderne altså skal være ved svømmebassinet og være parat til at yde livredning, og at de ikke skal være optaget af at gøre rent alle mulige andre steder.
Endelig er jeg enig med fru Karina Lorentzen i, at vi skal se på, hvad man ellers kan gøre for at få større badesikkerhed, og herunder håber jeg, at vi også kan se på svømmeundervisningen og i hvert fald få afskaffet tørsvømning.
Første gang, jeg hørte om tørsvømning, troede jeg, at det var en vittighed.
Men rent faktisk er der nogle kommuner, som er så trængt økonomisk, at de ikke har råd til at lade skolebørnene lære at svømme i vand, og derfor har de indført tørsvømning, og det tror jeg altså ikke meget på at man kan lære at svømme af.
Der er altså meget stor forskel på at lære at svømme i vand og at prøve at lære at svømme i et klasselokale uden vand, og jeg synes, at noget af det, vi måske kunne overveje, var, at tørsvømning skal afskaffes i Danmark.